Exposició 'Genderpoo', de Coco Riot, a la Biblioteca Sant Agustí de la Seu d’Urgell — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / Exposició 'Genderpoo', de Coco Riot, a la Biblioteca Sant Agustí de la Seu d’Urgell
Exposició 'Genderpoo', de Coco Riot, a la Biblioteca Sant Agustí de la Seu d’Urgell
La mostra, que es podrà visitar fins al 29 de juny, és una instal·lació interactiva que qüestiona els estàndards socials de ‘normalitat’ i vol visibilitzar dinàmiques d’exclusió i opressió
Cartell de l'exposició 'Genderpoo'
La Biblioteca Sant Agustí acull fins al pròxim 29 de juny l’exposició "Genderpoo", obra de l’artista Coco Riot. La mostra és una instal·lació interactiva que utilitza icones similars a les dels lavabos per qüestionar els estàndards socials de ‘normalitat’ i, alhora, visibilitzar dinàmiques d’exclusió i opressió.
La proposta, que ja va ser exhibida en l'11è Congrés de Convivència a la Ciutat", es presenta com un projecte visual i participatiu, per convidar a pensar "qui som i quin lloc ocupem a la societat".
Aquesta és la primera activitat que organitzen conjuntament el col·lectiu Iris, l’Oficina Jove de l’Alt Urgell, l’associació Colors de Ponent, l’associació Antisida de Lleida i el SAI Alt Urgell, amb col·laboració de la biblioteca urgellenca.
Com activitat complementària a la mostra, el divendres 22 de juny, a les set de la tarda, a la mateixa Biblioteca Sant Agustí, tindrà lloc el taller ‘La performativitat del gènere’, a càrrec d’Abel Huete, de l’associació Colors de Ponent. En aquest taller es reflexionarà sobre el gènere i sobre el cos com a escenari de representació i rebel·lió, a través de qüestions com el mite del “cos equivocat”, “una dona atrapada en un cos d’home”, apuntar-nos al gimnàs cada 1 de gener i Conchita Wurst, qüestions aparentment inconnexes.
Iris és un grup de joves de l'Alt Urgell que ha nascut amb l'objectiu de visibilitzar el col·lectiu LGTBIQ a la comarca i sensibilitzar la població al voltant de la diversitat sexual i de gènere.
El grup rep l’acompanyament regular de l’Oficina Jove de l’Alt Urgell, així com l’assessorament de l’associació Colors de Ponent i de l’espai de salut sexual que ofereix l’associació Antisida de Lleida. També té el suport del nou SAI de la comarca.